钦定古今图书集成/明伦汇编/官常典/第648卷 > 曹祥
## 钦定古今图书集成/明伦汇编/官常典/第648卷 > 曹祥

按《明外史循吏传》：“祥字世奇，太仓人。弘治中，举乡试，
念母老，就建阳训导，迁怀安教谕。居六年，除浙江新
昌知县。为治洞坦，不设钩距，讼者片言而决，或挞之
至十辄止。摘讼师尤无良者，逐之境外。俗苦嫁女，生
女多不举，祥为定程式，而严禁厚嫁及溺女者，俗为
之变。比去官，县人之育女者以千数，皆携以送祥。祥”
筑长堤，捍溪水，取一石最重者自负之，曰：“以吾为准，
自辰至酉罢，亦以吾为准。”吏民竞趋，不阅月堤成，使
客至，不饬厨传，曰：“奈何疲民以取媚？”以故过客鲜称
之。仙居应大猷时为吏部郎，独称其严，不苛察，不细
峻，不激挫，不折为循良第一。抚、按荐章亦屡上。及九
载满当迁，以母年益高，不赴部考绩。母丧终，遂不复
仕。祥官新昌久，多善政，然绝口不自言。一日，有御史
过祥里，修刺入谒，则新昌吕光洵也。坐定，自言其父
故邑豪，蒙公挞之于市，祥色动。光洵曰：“微公教诫，吾
父安得终为长者？公去吾邑十馀年，士民戴公犹一
日也。”为竟夕谈而去。里居服食粗恶，杜门简出，乡人
莫不严重之。卒年八十二。